ZIGA ควัก 103 ลบ. ลงทุนขุดเหมืองบิทคอยน์
ZIGA ควัก 103 ลบ. ส่งบริษัทย่อย “ซิก้า เอฟซี” เซ็นสัญญาเช่าแรงขุดเหรียญบิตคอยน์ 20,800 TH (เทียบเท่าโดยประมาณ 200 เครื่อง) คาดสร้างรายได้ต่อเนื่อง
ZIGA ควัก 103 ลบ. เซ็นสัญญาเช่าแรงขุดเหรียญบิตคอยน์ 20,800 TH (เทียบเท่าโดยประมาณ 200 เครื่อง) คาดสร้างรายได้ต่อเนื่อง
1 ก.พ. 2565

บริษัท ซิก้า อินโนเวชั่น จำกัด (มหาชน) หรือ ZIGA เปิดเผยว่า บริษัท ซิก้า เอฟซี จำกัด (Ziga FC) ซึ่งเป็นบริษัทย่อย ได้ดำเนินการลงทุนในธุรกิจการขุดเหมืองบิทคอยน์ (Bitcoin Mining) ซึ่งเป็นธุรกิจใหม่ โดยที่ได้ศึกษาข้อมูลเกี่ยวกับธุรกิจนี้เป็นอย่างดีมาเป็นระยะเวลาหนึ่งแล้ว และเห็นว่าการลงทุนในธุรกิจดังกล่าวเป็นการลงทุนในระยะยาวอีกทั้งยังสามารถสร้างรายได้ใหม่ให้แก่บริษัทฯ
อนึ่ง ที่ประชุมคณะกรรมการบริษัท Ziga FC เมื่อวันที่ 20 ธันวาคม 2564 อนุมัติการลงทุนธุรกิจการขุดเหมืองบิทคอยน์ มูลค่าการลงทุนทั้งหมด 103.10 ล้านบาท โดยเซ็นสัญญาเช่าแรงขุดเหรียญบิตคอยน์ 20,800 TH (เทียบเท่าโดยประมาณ 200 เครื่อง) บริษัทคาดว่าจะสามารถรับรู้รายได้จากธุรกิจใหม่นี้อย่างต่อเนื่อง
ทั้งนี้บริษัทจะใช้นโยบายทางการบัญชีในการบันทึก Bitcoin ที่ขุดได้เป็นทรัพย์สินไม่มีตัวตนและรายได้ด้วยราคาทุน (มูลค่ายุติธรรม ณ วันที่ได้มา) หักค่าเผื่อการด้อยค่าสินทรัพย์ โดยรายได้ที่เกิดขึ้นในปี 2564 ไม่ส่งผลกระทบอย่างมีนัยสำคัญต่อรายได้รวม โดยปัจจุบันธุรกิจการขุดเหมืองบิทคอยน์ไม่ต้องแจ้งขออนุญาตจากหน่วยงานใดๆ รวมถึง Bitcoin ยังไม่ถือเป็นเงินสกุลหนึ่งในประเทศไทย และอยู่นอกเหนือกฎข้อบังคับต่างๆ ของการแลกเปลี่ยนเงินตรา ไม่ต้องขออนุญาตจากธนาคารแห่งประเทศไทย
อย่างไรก็ตาม การขุดบิทคอยน์นั้น เป็นการใช้พลังประมวลผลของเครื่องขุดเพื่อเพิ่มข้อมูลชุดใหม่เข้าไปในระบบ Blockchain ซึ่งจะได้ผลตอบแทนออกมาเป็นบิตคอยน์ โดยผลตอบแทนที่ได้ขึ้นกับสัดส่วนของพลังงานการประมวลผลของบริษัทฯ เทียบกับพลังประมวลผลรวมทั้งโลก (Total Hash Rate) ณ ขณะนั้น ซึ่งมีการปรับเปลี่ยนตลอดเวลา บริษัทมีต้นทุนการดำเนินการหลักเป็นค่าไฟฟ้าซึ่งคงที่ และแปลผันตรงกับเครื่องขุด
โดยธุรกิจดังกล่าวมีความเสี่ยงด้านการรับรองจากกฎหมายและหน่วยงานที่จะกำกับในอนาคต และความเสี่ยงจากอัตราแลกเปลี่ยนของบิตคอยน์ซึ่งอาจมีการผันผวน โดยบริษัทได้ศึกษาและตระหนักเรื่องการจำกัดความเสี่ยงในขนาดของรายการ และ จะระมัดระวังไม่ให้ส่งผลกระทบต่อการลงทุน และจะรักษาผลประโยชน์ตลอดจนผลตอบแทนอันเป็นประโยชน์ของบริษัทฯ และ ผู้ถือหุ้น